CELEX: 62015CN0470
Language: fi
Date: 2015-09-07 00:00:00
Title: Asia C-470/15: Ennakkoratkaisupyyntö, jonka Raad van State (Alankomaat) on esittänyt 7.9.2015 – Lufthansa Cargo AG v. Staatssecretaris van Infrastructuur en Milieu

30.11.2015   
            
            
               FI
            
            
               Euroopan unionin virallinen lehti
            
            
               C 398/17
            
         Ennakkoratkaisupyyntö, jonka Raad van State (Alankomaat) on esittänyt 7.9.2015 – Lufthansa Cargo AG v. Staatssecretaris van Infrastructuur en Milieu
   (Asia C-470/15)
   (2015/C 398/22)
   Oikeudenkäyntikieli: hollanti
   
      Ennakkoratkaisua pyytänyt tuomioistuin
   
   Raad van State
   
      Pääasian asianosaiset
   
   
      Valittaja: Lufthansa Cargo AG
   
      Muu osapuoli: Staatssecretaris van Infrastructuur en Milieu
   
      Ennakkoratkaisukysymykset
   
   
               1)
            
            
               Onko Euroopan yhteisön ja sen jäsenvaltioiden sekä Amerikan yhdysvaltojen välisen lentoliikennesopimuksen (EUVL 2007, L 134) 3 artiklan 1 kohdan johdantolausetta ja c alakohdan ii alakohdan ensimmäistä virkettä tulkittava siten, että jäsenvaltioon A sijoittautunut yhteisön lentoyhtiö saa sen perusteella tehokkaan oikeuden sellaisen rahdin, joka on lastattu kolmannessa valtiossa, purkamiseen toisessa jäsenvaltiossa B Yhdysvaltoihin ilman rahdin purkamista tehdyn välilaskun jälkeen ja ettei tältä osin ole tarpeen vedota jäsenvaltion B ja kolmannen valtion välisiin kahdenvälisiin sopimuksiin?
            
         
               2)
            
            
               Voiko yhteisön lentoyhtiö saada Euroopan yhteisön ja sen jäsenvaltioiden sekä Amerikan yhdysvaltojen välisen lentoliikennesopimuksen perusteella oikeuksia muita jäsenvaltioita kuin sitä jäsenvaltiota kohtaan, jossa sen päätoimipaikka on?
            
         
               3)
            
            
               Onko jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta 29.4.2004 annetun Euroopan parlamentin ja neuvoston asetuksen (EY) N:o 847/2004 (EUVL L 195, oikaisu EUVL L 204) 5 artikla esteenä sille, että Euroopan unionin toiminnasta tehdyn sopimuksen 49 artiklassa tarkoitetun ja unionin tuomioistuimen oikeuskäytännössä vahvistetun sijoittautumiskriteerin täyttymistä arvioitaessa edellytetään muun muassa sitä, että sellaisen yhteisön lentoyhtiön, jonka päätoimipaikka on jäsenvaltiossa A, laivueen vähintään kahdesta lentokoneesta muodostuvan osan asemapaikka on jäsenvaltiossa B?